CELEX: 52015PC0381
Language: lt
Date: 2015-07-31
Title: Pasiūlymas TARYBOS SPRENDIMAS relative à la position de l'Union européenne concernant le règlement intérieur du Comité APE prévu par l’accord d’étape vers un accord de partenariat économique entre la Communauté européenne et ses États membres, d’une part, et la partie Afrique centrale , d’autre part

EUROPOS KOMISIJA
            Briuselis, 2015 07 31
            COM(2015) 381 final
            2015/0166(NLE)
            Pasiūlymas
            TARYBOS SPRENDIMAS
            relative à la position de l'Union européenne concernant le règlement intérieur du Comité APE prévu par l’accord d’étape vers un accord de partenariat économique entre la Communauté européenne et ses États membres, d’une part, et la partie Afrique centralex0002, d’autre part
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Tarpinis Europos bendrijos bei jos valstybių narių ir Centrinės Afrikos, kurią šiuo metu sudaro Kamerūno Respublika, ekonominės partnerystės susitarimas buvo pasirašytas 2009 m. sausio 15 d. ir yra laikinai taikomas nuo 2014 m. rugpjūčio 4 d. 
            
            
               Šio susitarimo 92 straipsniu įsteigtas EPS komitetas, kuris atsako už visų susitarimo taikymo sričių administravimą ir susitarime nurodytų užduočių vykdymą.
            
            
               92 straipsnyje taip pat nurodyta, kad Šalys susitaria dėl EPS komiteto sudėties, struktūros ir veikimo.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               Į pasiūlymą įtrauktas Sutarties dėl Europos Sąjungos veikimo 218 straipsnio 9 dalimi pagrįstas Europos Sąjungos Tarybos sprendimas, kuriuo nustatoma Europos Sąjungos pozicija. Anksčiau panašūs sprendimai buvo priimti kitų ekonominės partnerystės susitarimų darbo tvarkos taisyklėms priimti.
            
            
               Šio Tarybos sprendimo priede pateikiamas sprendimo, kurį EPS komitetas turi priimti per vieną artimiausių posėdžių, projektas, kurio priede savo ruožtu pateikiamas EPS komiteto darbo tvarkos taisyklių projektas. Šias darbo taisykles abi Šalys patvirtino ir parafavo 2015 m. gegužės 11–12 d. Briuselyje vykusiame EPS komiteto inauguraciniame posėdyje.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Tarpiniame susitarime numatytas įpareigojimas nustatyti darbo tvarkos taisykles. Abi susitarimo Šalys iš anksto tarpusavyje konsultavosi ir tekstą patvirtino ir parafavo 2015 m. gegužės 11–12 d. Briuselyje vykusiame EPS komiteto inauguraciniame posėdyje.
            
            
               Šio pasiūlymo poveikio vertinimas nebuvo atliktas, nes ši iniciatyva neturi tiesioginio ekonominio, socialinio ar aplinkos poveikio.
            
            
               4.POVEIKIS BIUDŽETUI
            
            
               
                  Poveikis biudžetui apima tik administracines išlaidas.
               
            
            
               2015/0166 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl Europos Sąjungos pozicijos dėl EPS komiteto, numatyto pagal tarpinį Europos bendrijos bei jos valstybių narių ir Centrinės Afrikos
                  1
                ekonominės partnerystės susitarimą, darbo tvarkos taisyklių
            
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį ir į Sutartį dėl Europos Sąjungos veikimo, ypač į jos 207 ir 209 straipsnius ir 218 straipsnio 9 dalį,
            
         
         
            
               atsižvelgdama į Tarybos sprendimą 2009/152/EB dėl tarpinio Europos bendrijos bei jos valstybių narių ir Centrinės Afrikos ekonominės partnerystės susitarimo (EPS) pasirašymo ir laikino taikymo
                  2
               ,
            
            
               atsižvelgdama į Europos Komisijos pasiūlymą,
            
            
               kadangi:
            
            
               1)tarpinis Europos bendrijos bei jos valstybių narių ir Centrinės Afrikos ekonominės partnerystės susitarimas buvo pasirašytas 2009 m. sausio 15 d. ir yra laikinai taikomas nuo 2014 m. rugpjūčio 4 d.;
            
            
               2)šio susitarimo 92 straipsniu įsteigtas EPS komitetas, atsakingas už susitarimo administravimą ir visų jame nurodytų užduočių vykdymą;
            
            
               3)92 straipsnyje numatyta, kad Šalys susitaria dėl EPS komiteto sudėties, struktūros ir veikimo;
            
            
               4)Europos Sąjunga turėtų nustatyti poziciją, kurios ji laikysis dėl EPS komiteto darbo tvarkos taisyklių priėmimo,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Europos Sąjungos pozicija siekiant priimti EPS komiteto, įsteigto pagal tarpinį Europos bendrijos bei jos valstybių narių ir Centrinės Afrikos ekonominės partnerystės susitarimą, sprendimą dėl jo darbo tvarkos taisyklių, grindžiama EPS komiteto sprendimo projektu, pridedamu prie šio sprendimo.
            
            
               Nedideli sprendimo projekto pataisymai, kuriais nedaroma jokių esminių pakeitimų, galimi be naujo Komisijos arba Tarybos sprendimo.
            
            
               2 straipsnis
            
            
               Priimtas EPS komiteto sprendimas skelbiamas Europos Sąjungos oficialiajame leidinyje.
            
            
               3 straipsnis
            
            
               Šis sprendimas įsigalioja jo priėmimo dieną.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  Šiuo etapu ir pagal laikiną EPS susitarimą Centrine Afrika laikoma Kamerūno Respublika, kuri yra vienintelė tą susitarimą pasirašiusi ir ratifikavusi šalis.
               
               
                  
                     (2)
                  OL L 57, 2009 2 28, p. 1.
               
            
      
    ---documentbreak--- 
      
         
               EUROPOS KOMISIJA
            Briuselis, 2015 07 31
            COM(2015) 381 final
            PRIEDAS
            prie
            Tarybos sprendimo
            dėl Europos Sąjungos pozicijos dėl EPS komiteto, numatyto pagal tarpinį Europos bendrijos bei jos valstybių narių ir Centrinės Afrikos ekonominės partnerystės susitarimą, darbo tvarkos taisyklių
            
               
         
         
            
               PRIEDAS
            
            
               EPS KOMITETO,
            
            
               įsteigto pagal tarpinį Europos bendrijos bei jos valstybių narių ir Centrinės Afrikos ekonominės partnerystės susitarimą,
               SPRENDIMAS Nr. ../2015
               dėl EPS komiteto darbo tvarkos taisyklių priėmimo
            
            
               EPS KOMITETAS, 
            
            
               atsižvelgdamas į tarpinį Europos bendrijos bei jos valstybių narių ir Centrinės Afrikos ekonominės partnerystės susitarimą (toliau – Susitarimas), kuris buvo pasirašytas 2009 m. sausio 15 d. ir laikinai taikomas nuo 2014 m. rugpjūčio 4 d., 
            
            
               atsižvelgdamas į tai, kad pagal minėtą susitarimą ir šį sprendimą Centrine Afrika laikoma Kamerūno Respublika,
            
            
               atsižvelgdamas į Susitarimo 92 straipsnį dėl EPS komiteto, 
            
            
               atsižvelgdamas į tai, kad pagal Susitarimą Šalys turi susitarti dėl EPS komiteto sudėties, struktūros ir veikimo, 
            
            
               NUSPRENDĖ: 
            
            
               1 straipsnis
            
            
               Nustatomos EPS komiteto darbo tvarkos taisyklės išdėstytos I priede. 
            
            
               Šios darbo tvarkos taisyklės neturi poveikio kitoms specialiosioms taisyklėms, kurios numatytos Susitarime arba kurias gali priimti EPS komitetas. 
            
            
               2 straipsnis
            
            
               Šis sprendimas įsigalioja jo pasirašymo dieną. 
            
            
               Priimta ... (vieta) … (data)
            
            
                     
                        Kamerūno Respublikos vardu 
                     
                  
                  
                     
                        Europos Sąjungos vardu
                     
                  
               
               PRIEDAS
            
            
               EPS KOMITETO,
               
            
               įsteigto pagal tarpinį Europos bendrijos bei jos valstybių narių ir Centrinės Afrikos ekonominės partnerystės susitarimą,
               
                  DARBO TVARKOS TAISYKLĖS
            
         
         
            
               I SKYRIUS:
            
            
               BENDROSIOS NUOSTATOS
            
            
               1 straipsnis
            
            
               EPS komiteto užduotys
            
            
               EPS komitetas atsako už visų Susitarimo taikymo sričių administravimą ir Susitarime nurodytų užduočių vykdymą.
            
            
               EPS komitetas 
            
            
               1.prekybos srityje: 
            
            
               a)stebi ir užtikrina tinkamą Susitarimo nuostatų įgyvendinimą ir taikymą. Šiuo tikslu jis nagrinėja ir siūlo prioritetines bendradarbiavimo sritis; 
            
            
               b)vertina taikant Susitarimą pasiektus rezultatus ir prireikus tobulina Susitarimo nuostatas; 
            
            
               c)imasi veiksmų, kad būtų išvengta ginčų ir (arba) sprendžia ginčus, kylančius dėl Susitarimo aiškinimo arba taikymo; 
            
            
               d)stebi regioninės integracijos ir Šalių ekonominių bei prekybos santykių raidą; 
            
            
               e)stebi ir vertina Susitarimo įgyvendinimo poveikį darniam Šalių vystymuisi; 
            
            
               f)aptaria ir vykdo veiksmus, kuriais skatinama Susitarimo Šalių prekyba, investicijos ir verslo galimybės; 
            
            
               g)aptaria visus su Susitarimu susijusius klausimus bei problemas, galinčias kliudyti siekti juo nustatytų tikslų; 
            
            
               2.vystomojo bendradarbiavimo srityje: 
            
            
               a)užtikrina nuostatų, susijusių su vystomuoju bendradarbiavimu, patenkančiu į Susitarimo taikymo sritį, taikymą;
            
            
               b)drauge su kitais partneriais stebi ir koordinuoja Susitarime nustatytų bendradarbiavimo nuostatų įgyvendinimą;
            
            
               c)periodiškai persvarsto Susitarime nustatytus bendradarbiavimo prioritetus ir prireikus teikia rekomendacijas dėl naujų prioritetų įtraukimo;
            
            
               d)užtikrina prie Susitarimo pridėto Bendro rekomendacinio dokumento įgyvendinimą.
            
            
               II SKYRIUS
            
         
         
            
               STRUKTŪRA
            
            
               2 straipsnis
            
            
               Sudėtis ir pirmininkavimas
            
            
               1.EPS komitetą sudaro Europos Sąjungos atstovai ir Kamerūno Respublikos ministerijų atstovai arba vyresnieji pareigūnai. 
            
            
               2.Darbo tvarkos taisyklėse vartojamo termino „Šalis“ apibrėžtis atitinka Susitarimo 95 straipsnyje pateiktą apibrėžtį. 
            
            
               3.EPS komitetui po 12 mėnesių paeiliui pirmininkauja Europos Sąjungos atstovas ir Kamerūno Respublikos atstovas. Pirmasis pirmininkavimo laikotarpis prasideda pirmojo komiteto posėdžio dieną ir baigiasi kitų metų gruodžio 31 d. Pirmą kartą pirmininkauja Kamerūno Respublikos atstovas. 
            
            
               3 straipsnis
            
            
               Stebėtojai 
            
            
               1.Centrinės Afrikos ekonominės ir pinigų bendrijos (CAEPB) komisijos ir Centrinės Afrikos valstybių ekonominės bendrijos (CAVEB) generalinio sekretoriato nariai kviečiami dalyvauti EPS komiteto posėdžiuose stebėtojų teisėmis.
            
            
               2.Šalys gali nuspręsti į EPS komiteto posėdžius stebėtojų teisėmis pakviesti pilietinės visuomenės ir privačiojo sektoriaus atstovus, ekspertus ir kitus jų nurodytus asmenis. 
            
            
               3.EPS komitetas gali nuspręsti į tam tikrus posėdžius ypač opiais klausimais bei priimant EPS komiteto sprendimus stebėtojų nekviesti.
            
            
               4 straipsnis
            
            
               Sekretoriatas
            
            
               Europos Komisija ir Kamerūno Respublika paeiliui po 12 mėnesių užtikrina EPS komiteto sekretoriaus pareigų atlikimą. Šie laikotarpiai sutampa su pirmininkavimo EPS komitetui laikotarpiais. 
            
            
               5 straipsnis
            
            
               Pakomitečiai
            
            
               Tam, kad komitetas tinkamai vykdytų savo įgaliojimus, jis gali įsteigti sau pavaldžius pakomitečius konkretiems su Susitarimu susijusiems klausimams spręsti. Šiuo tikslu komitetas nusprendžia dėl pakomitečių sudėties ir užduočių.
            
            
               III SKYRIUS
            
            
               VEIKIMAS
            
            
               6 straipsnis
            
         
         
            
               Sprendimai ir rekomendacijos
            
            
               1.Sprendimus ir rekomendacijas EPS komitetas priima bendru sutarimu. 
            
            
               2.EPS komitetas gali nuspręsti bet kokį su Susitarimu susijusį ir AKR bei Europos Sąjungai (ES) aktualų bendro pobūdžio klausimą pateikti AKR ir ES ministrų tarybai, kaip nustatyta Partnerystės susitarimo tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių (toliau – Kotonu susitarimas) 15 straipsnyje. 
            
            
               3.Jei abi Šalys susitaria, laikotarpiu tarp posėdžių EPS komitetas sprendimus ar rekomendacijas gali priimti laikydamasis rašytinės procedūros. Rašytinė procedūra yra Šalių keitimasis raštais. 
            
            
               4.EPS komiteto sprendimuose arba rekomendacijose nurodomi pavadinimai „Sprendimas“ ar „Rekomendacija“, serijos numeris, jų priėmimo data ir turinys. Kiekviename sprendime nurodoma jo įsigaliojimo data. 
            
            
               5.EPS komiteto priimtų sprendimų ir rekomendacijų tikrumą Europos Sąjungos vardu tvirtina Europos Komisijos atstovas ir Kamerūno Respublikos atstovas. 
            
            
               6.Sprendimai ir rekomendacijos Šalims siunčiami kaip EPS komiteto dokumentai. 
            
            
               7 straipsnis
            
            
               Korespondencija
            
            
               1.Visa EPS komitetui skirta korespondencija siunčiama EPS komiteto sekretoriatui. 
            
            
               2.Sekretoriatas užtikrina, kad EPS komitetui adresuota korespondencija būtų perduodama komiteto pirmininkui ir, jei reikia, išplatinama abiejų Šalių ryšių centruose kaip šių darbo tvarkos taisyklių 10 straipsnyje nurodyti dokumentai. 
            
            
               3.EPS komiteto pirmininko korespondenciją sekretoriatas siunčia kiekvienos Šalies ryšių centrui ir, jei reikia, ją platina kitiems EPS komiteto nariams kaip šių darbo tvarkos taisyklių 10 straipsnyje nurodytus dokumentus. 
            
            
               8 straipsnis
            
            
               Posėdžiai
            
            
               1.EPS komitetas posėdžiauja reguliariai (ne rečiau kaip kas metus) ir, jei Šalys kartu sutaria, rengia neeilinius posėdžius, kai to reikalauja aplinkybės. 
            
            
               2.EPS komiteto posėdžiai vyksta Šalių sutartoje vietoje ir sutartu laiku. 
            
            
               3.Kvietimus į EPS posėdžius teikia pirmininkaujanti Šalis, pasitarusi su kita Šalimi.
            
            
               4.Kvietimai išsiunčiami ne vėliau kaip prieš 15 dienų prieš kiekvieną posėdį. 
            
            
               9 straipsnis
            
            
               Delegacijos
            
         
         
            
               Prieš kiekvieną posėdį EPS komiteto pirmininkas informuojamas apie numatytą Europos Sąjungos, Kamerūno Respublikos delegacijų sudėtį bei apie stebėtojus.
            
            
               10 straipsnis
            
            
               Dokumentai
            
            
               Kai EPS komiteto svarstymai grindžiami rašytiniais patvirtinamaisiais dokumentais, sekretoriatas šiuos dokumentus sunumeruoja ir ne vėliau kaip likus 14 dienų iki posėdžio pradžios išplatina kaip EPS komiteto dokumentus. 
            
            
               11 straipsnis
            
            
               Posėdžių darbotvarkės
            
            
               1.Remdamasis Šalių pateiktais pasiūlymais, EPS komiteto sekretoriatas sudaro preliminarią kiekvieno posėdžio darbotvarkę. EPS komiteto sekretoriatas ją persiunčia Šalių ryšių centrams ne vėliau kaip likus 15 dienų iki posėdžio pradžios. 
            
            
               2.Į preliminarią darbotvarkę įtraukiami klausimai, dėl kurių įtraukimo į darbotvarkę sekretoriatas gavo prašymą ne vėliau kaip likus 21 dienai iki posėdžio pradžios, tačiau klausimai į preliminarią darbotvarkę neįtraukiami, jei iki preliminarios darbotvarkės išsiuntimo dienos sekretoriatas negauna juos pagrindžiančių dokumentų. 
            
            
               3.EPS komitetas tvirtina darbotvarkę kiekvieno posėdžio pradžioje. Šalims susitarus, į darbotvarkę gali būti įtraukta ir kitų klausimų, kurie nebuvo įtraukti į preliminarią darbotvarkę. 
            
            
               4.Šalių sutarimu EPS komiteto pirmininkas į posėdžius gali kviesti ekspertus, kad šie suteiktų informacijos konkrečiais klausimais.
            
            
               5.Šalims pritarus sekretorius gali sutrumpinti 1 ir 2 dalyse nurodytus terminus, siekdamas atsižvelgti į aplinkybes konkrečiu atveju. 
            
            
               12 straipsnis
            
            
               Protokolai
            
            
               1.Po kiekvieno posėdžio parengiama posėdžio išvadų santrauka, kurią pasirašo EPS komiteto nariai.
            
            
               2.Sekretoriatas per du mėnesius parengia kiekvieno posėdžio protokolo projektą.
            
            
               3.Protokole paprastai apibendrinamas kiekvienas darbotvarkės punktas, ir, atitinkamais atvejais, nurodoma:
            
            
               a)visi EPS komitetui pateikti dokumentai, 
            
            
               b)bet koks pareiškimas, kurį įtraukti paprašė EPS komiteto narys, 
            
            
               c)priimti sprendimai, pateiktos rekomendacijos, pareiškimai, dėl kurių sutarta, ir konkrečiais klausimais priimtos išvados. 
            
            
               4.Protokole taip pat turi būti pateiktas posėdyje dalyvavusių EPS komiteto narių sąrašas, juos lydėjusių delegacijų narių sąrašas ir posėdyje dalyvavusių stebėtojų sąrašas.
            
         
         
            
               5.Per du mėnesius nuo posėdžio dienos abi Šalys raštu patvirtina protokolą. Kai protokolas patvirtinamas, sekretoriatas pasirašo du protokolo egzempliorius ir kiekviena Šalis gauna po vieną šių patvirtintų dokumentų egzempliorių.
            
            
               13 straipsnis
            
            
               Viešumas
            
            
               1.Jeigu Šalys nenusprendė kitaip, EPS komiteto posėdžiai yra uždari.
            
            
               2.Kiekviena Šalis gali spręsti, ar skelbti EPS komiteto sprendimus savo atitinkamuose oficialiuosiuose leidiniuose.
            
            
               IV SKYRIUS
            
            
               BAIGIAMOSIOS NUOSTATOS
            
            
               14 straipsnis
            
            
               Kalbų vartojimo tvarka
            
            
               1.EPS komiteto darbo kalbos yra bendros oficialiosios Šalių kalbos.
            
            
               2.Svarstydamas ir priimdamas sprendimus ir rekomendacijas EPS komitetas remiasi dokumentais ir pasiūlymais, parengtais viena iš 1 dalyje nurodytų kalbų. 
            
            
               15 straipsnis
            
            
               Išlaidos
            
            
               1.Kiekviena Šalis padengia visas dėl dalyvavimo EPS komiteto posėdžiuose patirtas išlaidas: darbuotojų, kelionės ir pragyvenimo išlaidas bei pašto ir telekomunikacijų išlaidas. 
            
            
               2.Posėdžių organizavimo ir dokumentų dauginimo išlaidas apmoka posėdį rengianti Šalis.
            
            
               3.Vertimo žodžiu paslaugų teikimo per posėdžius ir sprendimų bei rekomendacijų vertimo į bet kurią EPS komiteto darbo kalbą išlaidas apmoka posėdį rengianti Šalis. Vertimo žodžiu paslaugų teikimo per posėdžius ir sprendimų bei rekomendacijų vertimo į kitas oficialias Europos Sąjungos kalbas apmoka Europos Sąjungos Šalis.
            
            
               16 straipsnis
            
            
               Darbo tvarkos taisyklių dalinis keitimas
            
            
               Šios darbo tvarkos taisyklės gali būti iš dalies keičiamos EPS komiteto sprendimu pagal 6 straipsnio 1 dalį.